title: Решение (ЕС, Евратом) 2016/1201 на Европейския парламент, на Съвета и на Комисията от 13 юли 2016 година за назначаване на членовете на Надзорния комитет на Европейската служба за борба с измамите (OLAF)

text:
               23.7.2016

               BG

               Официален вестник на Европейския съюз

               L 198/40

         РЕШЕНИЕ (ЕС, Евратом) 2016/1201 НА ЕВРОПЕЙСКИЯ ПАРЛАМЕНТ, НА СЪВЕТА И НА КОМИСИЯТА
   от 13 юли 2016 година
   за назначаване на членовете на Надзорния комитет на Европейската служба за борба с измамите (OLAF)
   ЕВРОПЕЙСКИЯТ ПАРЛАМЕНТ, СЪВЕТЪТ И ЕВРОПЕЙСКАТА КОМИСИЯ,
   като взеха предвид Договора за функционирането на Европейския съюз,
   като взеха предвид Договора за създаване на Европейската общност за атомна енергия,
   като взеха предвид Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (1), и по-специално член 15, параграф 2 от този регламент,
   като имат предвид, че:

               (1)

               Член 15, параграф 2 от Регламент (ЕС, Евратом) № 883/2013 предвижда, че Надзорният съвет на Европейската служба за борба с измамите (OLAF) се състои от пет независими членове, които са изпълнявали висши съдебни или разследващи функции или сравними функции, свързани с областта на дейност на Службата. Те се назначават по общо съгласие между Европейския парламент, Съвета и Комисията. В решението за назначаване на членовете на Надзорния съвет се включва също резервен списък на потенциални членове, които могат да заменят членове на Надзорния съвет за остатъка от мандата им в случай на оставка, смърт или постоянна недееспособност на един или повече от членовете.

               (2)

               Съгласно член 15, параграф 3 мандатът на членовете на Надзорния съвет е пет години и не може да бъде подновяван. Замяната става, като се редуват замяна на двама и замяна на трима членове, с цел запазване на експертния състав на Надзорния съвет.

               (3)

               Съгласно член 21, параграф 2 мандатът на двама членове на Надзорния съвет, избрани чрез жребий, трябва да приключи, чрез дерогация от първото изречение на член 15, параграф 3, при изтичане на първите 36 месеца от техния мандат. Следователно мандатът на двама членове, назначени на 23 януари 2012 г., приключи на 22 януари 2015 г. В съответствие с член 15, параграф 4 от Регламент (ЕС, Евратом) № 883/2013 при изтичане на мандата им тези членове останаха на длъжност, докато приключи процесът на назначаване на новите членове на Надзорния комитет. Във връзка с това следва да бъдат назначени нови членове, които да заменят въпросните двама членове.

               (4)

               След провеждането на процедура за подбор Европейският парламент, Съветът и Комисията се увериха, че лицата, които предстои да бъдат назначени за членове и потенциални членове на Надзорния съвет, отговарят на изискванията, посочени в член 15, параграф 2 от Регламент (ЕС, Евратом) № 883/2013, а именно, че те са независими и са изпълнявали висши съдебни или разследващи функции или сравними функции, свързани с областта на дейност на Европейската служба за борба с измамите (OLAF),

         РЕШИХА:
   Член 1
   1.   Следните лица се назначават за членове на Надзорния съвет на Европейската служба за борба с измамите (OLAF), считано от датата на влизане в сила на настоящото решение:

               —

               г-жа Colette DRINAN,

               —

               г-жа Grażyna Maria STRONIKOWSKA.

         2.   Следните лица се назначават за членове на Надзорния съвет на Европейската служба за борба с измамите (OLAF), считано от 23 януари 2017 г.:

               —

               г-жа Maria Helena Pereira Loureiro Correia FAZENDA,

               —

               г-н Petr KLEMENT,

               —

               г-н Jan MULDER.

         3.   В случай че някое от посочените по-горе лица подаде оставка от надзорния комитет, почине или изпадне в постоянна недееспособност, то незабавно се замества от първото по ред лице от следния списък, което все още не е назначено в Надзорния комитет:

               —

               г-н Rafael MUÑOZ LÓPEZ-CARMONA,

               —

               г-жа Anca JURMA,

               —

               г-жа Добринка МИХАЙЛОВА,

               —

               г-н Gerhard JAROSCH,

               —

               г-жа Kalliopi THEOLOGITOU,

               —

               г-н Antonio BALSAMO,

               —

               г-н Angelo Maria QUAGLINI.

         Член 2
   При изпълнение на задълженията си членовете на Надзорния съвет не търсят и не приемат указания нито от правителства, нито от институции, органи, служби или агенции.
   Те не се занимават с въпроси, по които — пряко или косвено — имат някакъв личен интерес, който може да попречи на тяхната независимост, и по-специално с въпроси, по които имат семейни и финансови интереси.
   При упражняването на своите функции членовете на Надзорния съвет са обвързани със задължение за спазване на професионална тайна и продължават да бъдат обвързани с това задължение и след края на своя мандат.
   Член 3
   На членовете на Надзорния комитет се възстановяват разходите, направени от тях при изпълнение на задълженията им, и им се изплащат дневни за всеки ден, прекаран в изпълнение на тези задължения. Комисията определя сумата на тези дневни и процедурата за възстановяване на разходите.
   Член 4
   Комисията уведомява посочените по-горе лица за настоящото решение и незабавно информира всяко лице, което трябва да замени член на Надзорния съвет съгласно член 1, параграф 3.
   Член 5
   Настоящото решение влиза в сила на 13 юли 2016 г.

      Съставено в Брюксел на 13 юли 2016 година.

            За Европейския парламент

            Председател

         Martin SCHULZ

            За Съвета

            Председател

         Peter KAŽIMÍR

            За Комисията

            Заместник-председател

         Kristalina GEORGIEVA

      (1)  ОВ L 248, 18.9.2013 г., стр. 1.


title: Решение 2005/191/ОВППС на Съвета от 18 октомври 2004 година за сключване на споразумения между Европейския съюз и Република Исландия, Кралство Норвегия и Румъния за създаването на рамка за участието на Република Исландия, Кралство Норвегия и Румъния в операциите на Европейския съюз за управление на кризи

text:
Важна правна забележка

|

32005D0191

Официален вестник n° L 067 , 14/03/2005 стр. 0001 - 0001

		20041018Решение 2005/191/ОВППС на Съветаот 18 октомври 2004 годиназа сключване на споразумения между Европейския съюз и Република Исландия, Кралство Норвегия и Румъния за създаването на рамка за участието на Република Исландия, Кралство Норвегия и Румъния в операциите на Европейския съюз за управление на кризиСЪВЕТЪТ НА ЕВРОПЕЙСКИЯ СЪЮЗ,като взе предвид Договора за Европейския съюз, и по-специално член 24 от него,като взе предвид препоръката на председателството,като има предвид, че:(1) Условията за участие на трети страни в операциите на ЕС за управление на кризи следва да бъдат посочени в споразумение за създаването на рамка за такова евентуално бъдещо участие, вместо да бъдат определяни поотделно за всяка конкретна операция.(2) След упълномощаването от Съвета на 23 февруари 2004 г. председателството, подпомогнато от генералния секретар/върховния представител, договори споразумения между Европейския съюз и Република Исландия, Кралство Норвегия и Румъния за създаването на рамка за участието на Република Исландия, Кралство Норвегия и Румъния в операциите на Европейския съюз за управление на кризи.(3) Споразуменията следва да бъдат одобрени,РЕШИ:Член 1Споразуменията между Европейския съюз и Република Исландия, Кралство Норвегия и Румъния за създаването на рамка за участието на Република Исландия, Кралство Норвегия и Румъния в операциите на Европейския съюз за управление на кризи се одобряват от името на Европейския съюз.Текстовете на споразуменията са приложени към настоящото решение.Член 2Председателят на Съвета е упълномощен да определи лицето/лицата, оправомощено/и да подпише/ат споразуменията, за да придобият обвързващ характер за Европейския съюз.Член 3Настоящото решение влиза в сила в деня на неговото приемане.Член 4Настоящото решение се публикува в Официален вестник на Европейския съюз.Съставено в Люксембург на 18 октомври 2004 година.За СъветаПредседателC. Veerman--------------------------------------------------


title: 2012/107/ЕС: Решение на Съвета от 14 декември 2011 година за подписване от името на Съюза и временно прилагане на Споразумението под формата на размяна на писма между Европейския съюз и правителството на Руската федерация във връзка със запазването на ангажиментите в областта на търговията с услуги, съдържащи се в действащото Споразумение за партньорство и сътрудничество ЕС—Русия

text:
                  29.2.2012

                  BG

                  Официален вестник на Европейския съюз

                  L 57/43

         РЕШЕНИЕ НА СЪВЕТА
         от 14 декември 2011 година
         за подписване от името на Съюза и временно прилагане на Споразумението под формата на размяна на писма между Европейския съюз и правителството на Руската федерация във връзка със запазването на ангажиментите в областта на търговията с услуги, съдържащи се в действащото Споразумение за партньорство и сътрудничество ЕС—Русия
         (2012/107/ЕС)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 91, член 100, параграф 2 и член 207, параграф 4, първа алинея, във връзка с член 218, параграф 5 от него,
         като взе предвид предложението на Европейската комисия,
         като има предвид, че:

                     (1)

                     Предвид икономическата значимост за Съюза на достъпа на европейските доставчици на услуги до пазара на Руската федерация Комисията договори с Руската федерация поемането от нейна страна на широкообхватни ангажименти по отношение на търговията с услуги.

                     (2)

                     Ангажиментите, които ще бъдат включени в протокола за присъединяване на Руската федерация към Световната търговска организация (СТО), не предвиждат равностойно равнище на достъп до пазара, както е определено в съществуващите ангажименти на Руската федерация към Съюза по Споразумението за партньорство и сътрудничество за установяване на партньорство между Европейските общности и техните държави-членки, от една страна, и Руската федерация, от друга страна, от 24 юни 1994 г. (наричано по-нататък „СПС“).

                     (3)

                     С цел запазване на ангажиментите по СПС е необходимо те да бъдат закрепени в обвързващо споразумение между правителството на Руската федерация и Европейския съюз.

                     (4)

                     В рамките на преговорите във връзка с присъединяването на Руската федерация към СТО Комисията договори от името на Европейския съюз споразумение под формата на размяна на писма между Европейския съюз и правителството на Руската федерация във връзка със запазването на ангажиментите в областта на търговията с услуги, съдържащи се в действащото Споразумение за партньорство и сътрудничество ЕС—Русия (наричано по-нататък „споразумението“).

                     (5)

                     Споразумението следва да бъде подписано.

                     (6)

                     Предвид необходимостта да се гарантира, че ангажиментите на Руската федерация по СПС ще продължат да се прилагат от датата на присъединяване на Руската федерация към СТО, споразумението следва да се прилага временно от същата датата до приключване на процедурите по сключването му,

               ПРИЕ НАСТОЯЩОТО РЕШЕНИЕ:

            Член 1
            Подписването на Споразумението под формата на размяна на писма между Европейския съюз и правителството на Руската федерация във връзка със запазването на ангажиментите в областта на търговията с услуги, съдържащи се в действащото Споразумение за партньорство и сътрудничество ЕС—Русия, се одобрява от името на Съюза при условие за сключването на посоченото споразумение.
            Текстът на споразумението е приложен към настоящото решение.

            Член 2
            Председателят на Съвета се оправомощава да посочи лицето(ата), упълномощено(и) да подпише(ат) споразумението от името на Съюза.

            Член 3
            В съответствие с разпоредбите на споразумението то се прилага временно от датата на присъединяване на Руската федерация към СТО до приключване на процедурите по сключване на споразумението (1).

            Член 4
            Настоящото решение влиза в сила в деня на приемането му.

            Съставено в Женева на 14 декември 2011 година.

                  За Съвета

                  Председател

               M. NOGAJ

            (1)  Началната дата на временното прилагане на споразумението ще бъде публикувана в Официален вестник на Европейския съюз от Генералния секретариат на Съвета.


title: Решение (ЕС) 2017/769 на Съвета от 25 април 2017 година относно ратифицирането и присъединяването на държавите членки, в интерес на Европейския съюз, към Протокола от 2010 г. към Международната конвенция за отговорността и обезщетенията за щети при превоза на опасни и вредни вещества по море с изключение на аспектите, свързани със съдебното сътрудничество по гражданскоправни въпроси

text:
               4.5.2017

               BG

               Официален вестник на Европейския съюз

               L 115/15

         РЕШЕНИЕ (ЕС) 2017/769 НА СЪВЕТА
   от 25 април 2017 година
   относно ратифицирането и присъединяването на държавите членки, в интерес на Европейския съюз, към Протокола от 2010 г. към Международната конвенция за отговорността и обезщетенията за щети при превоза на опасни и вредни вещества по море с изключение на аспектите, свързани със съдебното сътрудничество по гражданскоправни въпроси
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               Международната конвенция за отговорността и обезщетенията за щети при превоза на опасни и вредни вещества по море от 1996 г. („Конвенцията ОВВ от 1996 г.“) има за цел да осигури подходящи, своевременни и ефективни компенсации на лицата, които са претърпели щети, причинени от изтичането на опасни и вредни вещества по време на превозването им по море. Конвенцията ОВВ от 1996 г. запълва значителна празнота в международното регламентиране на отговорността в контекста на морския транспорт.

               (2)

               През 2002 г. Съветът прие Решение № 2002/971/ЕО (2). В съответствие с посоченото решение държавите членки се задължават да предприемат необходимите мерки, за да ратифицират или да се присъединят към Конвенцията ОВВ от 1996 г. в разумен срок и при възможност преди 30 юни 2006 г. Четири държави членки впоследствие ратифицираха тази конвенция. Конвенцията ОВВ от 1996 г. не влезе в сила.

               (3)

               Конвенцията ОВВ от 1996 г. беше изменена с Протокола от 2010 г. към Конвенцията ОВВ от 1996 г. („Протокол от 2010 г.“). Съгласно член 2 и член 18, параграф 1 от Протокола от 2010 г., Конвенцията ОВВ от 1996 г. и Протоколът от 2010 г. се четат, тълкуват и прилагат заедно като единен правен инструмент между страните по Протокола от 2010 г.

               (4)

               Консолидиран текст на Конвенцията ОВВ от 1996 г. и Протокола от 2010 г. („Конвенцията ОВВ от 2010 г.“) беше изготвен от секретариата на Международната морска организация („ММО“) и одобрен от правния комитет на ММО на неговото 98-о заседание. Конвенцията ОВВ от 2010 г. не е инструмент, отворен за подписване или ратифициране. Конвенцията ОВВ от 2010 г. ще влезе в сила, след като Протоколът от 2010 г. влезе в сила в държавите членки.

               (5)

               Изразяването на съгласие от дадена държава да бъде обвързана от Протокола от 2010 г. обезсилва всяко предишно изразяване на съгласие от страна на тази държава относно Конвенцията ОВВ от 1996 г., в съответствие с член 20, параграф 8 от Протокола от 2010 г. В резултат на това държавите, които са договарящи страни по Конвенцията ОВВ от 1996 г., ще престанат да бъдат такива в момента, в който изразят своето съгласие да бъдат обвързани с Протокола от 2010 г. в съответствие с член 20 от Протокола, и по-специално параграфи 2, 3 и 4 от същия протокол.

               (6)

               Директива 2004/35/ЕО на Европейския парламент и на Съвета (3) има за цел предотвратяването и отстраняването на екологичните щети, причинени от редица професионални дейности, включително превоз по море на опасни стоки. Тя не се отнася обаче за случаите на лично увреждане, за щети на частна собственост или за икономически загуби и не засяга правата на обезщетение по отношение на тези видове щети. Следователно има частично съвпадение, макар и не в особено голяма степен, между приложното поле на посочената директива и приложното поле на Конвенцията ОВВ от 2010 г. Държавите членки запазват своята компетентност по въпросите, уредени с Конвенцията ОВВ от 2010 г., които не засягат общите правила.

               (7)

               Конвенцията ОВВ от 2010 г., по същия начин както и предходната конвенция, е особено важна за интересите на Съюза и на неговите държави членки, тъй като предвижда по-добра защита за пострадалите при щети, свързани с превозването на ОВВ по море, включително в контекста на екологични щети, в съответствие с Конвенцията на ООН от 1982 г. по морско право.

               (8)

               С цел държавите да станат договарящи се страни по Протокола от 2010 г. и по този начин по Конвенцията ОВВ от 2010 г., едновременно с инструмента си за съгласие те трябва да изпратят до генералния секретар на ММО съответните данни за общото количество на товара, върху който се дължат вноски съгласно Конвенцията ОВВ от 2010 г. („товар с ОВВ, върху който се дължат вноски“) през предходната календарна година, в съответствие с член 20, параграф 4 от нея. За тази цел от държавите се изисква да създадат система за докладване на товара с ОВВ, върху който се дължат вноски, преди да изразят съгласието си да бъдат обвързани от Протокола от 2010 г.

               (9)

               На 100-ото си заседание през 2013 г. Правният комитет на ММО одобри насоки относно докладването на товара с ОВВ, върху който се дължат вноски, изготвени, за да се улесни приемането от ратифициращите държави на законодателство относно докладването преди влизането в сила на Протокола от 2010 г. и за да се допринесе за глобалното, единно и ефективно прилагане на съответните изисквания на Конвенцията ОВВ от 2010 г.

               (10)

               За да се гарантира правна сигурност за всички съответни заинтересовани страни, държавите членки следва по подходящ начин да се информират взаимно и да информират Съвета и Комисията за системите си за докладване на товар с ОВВ, върху който се дължат вноски. Тази информация би могла да се предоставя по неформален начин чрез съществуващите канали, например подготвителните органи на Съвета.

               (11)

               Обменът на добри практики сред държавите членки относно създаването на системата за докладване на товар с ОВВ, върху който се дължат вноски, би могъл да подпомогне усилията на държавите членки за разработването на подобна система за докладване.

               (12)

               Както при Конвенцията ОВВ от 1996 г., само суверенни държави могат да станат страни по Протокола от 2010 г. при липсата на клауза за регионална организация за икономическа интеграция. Поради това не е възможно Съюзът да ратифицира или да се присъедини към Протокола от 2010 г. и по този начин към Конвенцията ОВВ от 2010 г.

               (13)

               Ратифицирането на Протокола от 2010 г. от всички държави членки в рамките на определен период от време следва да осигури равнопоставени условия в рамките на Съюза за всички участници, заинтересовани от прилагането на Конвенцията ОВВ от 2010 г.

               (14)

               Като се има предвид международният характер на режима за ОВВ, целта следва да бъде постигането на равнопоставени условия в глобален план за всички участници, заинтересовани от прилагането на Конвенцията ОВВ от 2010 г. Ето защо е нужно Протоколът от 2010 г. да има глобален обхват.

               (15)

               Поради това държавите членки следва да бъдат упълномощени да ратифицират или да се присъединят, както е целесъобразно, към Протокола от 2010 г. за частите, попадащи в обхвата на изключителната компетентност на Съюза, с изключение на аспектите, свързани със съдебното сътрудничество по гражданскоправни въпроси. Разпоредбите на Конвенцията ОВВ от 2010 г., които са от компетентността, предоставена на Съюза по отношение на съдебното сътрудничество по гражданскоправни въпроси, трябва да бъдат предмет на решение, прието успоредно с настоящото решение,

         ПРИЕ НАСТОЯЩОТО РЕШЕНИЕ:
   Член 1
   Държавите членки се упълномощават за частите, попадащи в обхвата на изключителната компетентност на Съюза, да ратифицират или да се присъединят, както е целесъобразно, към Протокола от 2010 г. в интерес на Съюза, с изключение на аспектите, свързани със съдебното сътрудничество по гражданскоправни въпроси, и при спазване на условията, определени в настоящото решение.
   Член 2
   1.   Държавите членки полагат усилия да предприемат необходимите стъпки, за да депозират инструментите за ратифициране или присъединяване към Протокола от 2010 г. в разумен срок и при възможност до 6 май 2021 г.
   2.   Държавите членки по подходящ начин се информират взаимно и информират Съвета и Комисията, когато системата за докладване на товар с ОВВ, върху който се дължат вноски, стане оперативна.
   3.   Държавите членки се стремят да обменят най-добри практики, по-специално относно системата за докладване на товар с ОВВ, върху който се дължат вноски, съгласно Протокола от 2010 г.
   Член 3
   Когато ратифицират или се присъединяват към Протокола от 2010 г., държавите членки писмено информират генералния секретар на Международната морска организация, че ратифицирането или присъединяването е извършено в съответствие с настоящото решение и с Решение (ЕС) 2017/770 на Съвета (4).
   Член 4
   Настоящото решение влиза в сила в деня след публикуването му в Официален вестник на Европейския съюз.

   Член 5
   Адресати на настоящото решение са държавите членки в съответствие с Договорите.

      Съставено в Люксембург на 25 април 2017 година.

            За Съвета

            Председател

         I. BORG

      (1)  Одобрение от 5 април 2017 г. (все още непубликувано в Официален вестник).

      (2)  Решение 2002/971/ЕО на Съвета от 18 ноември 2002 г. за упълномощаване на държавите членки, в интерес на Общността, да ратифицират или да се присъединят към Международната конвенция за отговорността и обезщетенията за вреди при превоза на опасни и вредни вещества по море от 1996 г. (Конвенция HNS), (ОВ L 337, 13.12.2002 г., стр. 55).

      (3)  Директива 2004/35/ЕО на Европейския парламент и на Съвета от 21 април 2004 г. относно екологичната отговорност по отношение на предотвратяването и отстраняването на екологичните щети (ОВ L 143, 30.4.2004 г., стр. 56).

      (4)  Решение (ЕС) 2017/770 на Съвета от 25 април 2017 г. относно ратифицирането и присъединяването на държавите членки, в интерес на Европейския съюз, към Протокола от 2010 г. към Международната конвенция за отговорността и обезщетенията за щети при превоза на опасни и вредни вещества по море по отношение на аспектите, свързани със съдебното сътрудничество по гражданскоправни въпроси (вж. стр. 18 от настоящия брой на Официален вестник).


title: Решение (ОВППС) 2016/1207 на Комитета по политика и сигурност от 20 юли 2016 година за назначаване на ръководител на мисията на Европейския съюз в областта на върховенството на закона в Косово (Това назначаване не засяга позициите относно статута и е в съответствие с Резолюция 1244 (1999) на СС на ООН и със становището на Международния съд относно декларацията за независимост на Косово.), EULEX KOSOVO (EULEX KOSOVO/1/2016)

text:
                  23.7.2016

                  BG

                  Официален вестник на Европейския съюз

                  L 198/49

            РЕШЕНИЕ (ОВППС) 2016/1207 НА КОМИТЕТА ПО ПОЛИТИКА И СИГУРНОСТ
      от 20 юли 2016 година
      за назначаване на ръководител на мисията на Европейския съюз в областта на върховенството на закона в Косово (*), EULEX KOSOVO (EULEX KOSOVO/1/2016)
      КОМИТЕТЪТ ПО ПОЛИТИКА И СИГУРНОСТ,
      като взе предвид Договора за Европейския съюз, и по-специално член 38, трета алинея от него,
      като взе предвид Съвместно действие 2008/124/ОВППС на Съвета от 4 февруари 2008 г. относно мисията на Европейския съюз в областта на върховенството на закона в Косово EULEX KOSOVO (1), и по-специално член 12, параграф 2 от него,
      като има предвид, че:

                  (1)

                  В съответствие с член 12, параграф 2 от Съвместно действие 2008/124/ОВППС Комитетът по политика и сигурност (КПС) е оправомощен, в съответствие с член 38 от Договора, да взема необходимите решения с цел упражняване на политически контрол и стратегическо ръководство на мисията на Европейския съюз в областта на върховенството на закона в Косово (EULEX KOSOVO), включително решението за назначаване на ръководител на мисията.

                  (2)

                  На 14 юни 2016 г. Съветът прие Решение (ОВППС) 2016/947 (2) за изменение на Съвместно действие 2008/124/ОВППС и за удължаване на срока на EULEX KOSOVO до 14 юни 2018 г.

                  (3)

                  На 11 юли 2016 г. върховният представител на Съюза по въпросите на външните работи и политиката на сигурност предложи г-жа Alexandra PAPADOPOULOU да бъде назначена за ръководител на мисията EULEX KOSOVO от 1 септември 2016 г. до 14 юни 2017 г.,

            ПРИЕ НАСТОЯЩОТО РЕШЕНИЕ:
      Член 1
      Г-жа Alexandra PAPADOPOULOU се назначава за ръководител на мисията на Европейския съюз в областта на върховенството на закона в Косово EULEX KOSOVO, от 1 септември 2016 г. до 14 юни 2017 г.
      Член 2
      Настоящото решение влиза в сила в деня на приемането му.

         Съставено в Брюксел на 20 юли 2016 година.

               За Комитета по политика и сигурност

               Председател

            W. STEVENS

         (*)  Това назначаване не засяга позициите относно статута и е в съответствие с Резолюция 1244 (1999) на СС на ООН и със становището на Международния съд относно декларацията за независимост на Косово.

         (1)  ОВ L 42, 16.2.2008 г., стр. 92.

         (2)  Решение (ОВППС) 2016/947 на Съвета от 14 юни 2016 г. за изменение на Съвместно действие 2008/124/ОВППС относно мисията на Европейския съюз в областта на върховенството на закона в Косово (EULEX KOSOVO) (ОВ L 157, 15.6.2016 г., стр. 26).


title: Решение на Съвета от 18 януари 2005 година относно сключването от името на Европейската общност и на нейните държави-членки на Протокол към Споразумението за сътрудничество и митнически съюз между Европейската икономическа общност и Република Сан Марино за участието, като договарящи се страни, на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република след тяхното присъединяване към Европейския съюз

text:
Важна правна забележка

|

32005D0663

Официален вестник n° L 251 , 27/09/2005 стр. 0001 - 0002 Официален вестник n° L 168 , 21/06/2006 стр. 0320 - 0321

		20050118Решение на Съветаот 18 януари 2005 годинаотносно сключването от името на Европейската общност и на нейните държави-членки на Протокол към Споразумението за сътрудничество и митнически съюз между Европейската икономическа общност и Република Сан Марино за участието, като договарящи се страни, на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република след тяхното присъединяване към Европейския съюз(2005/663/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално членове 133 и 308, във връзка с член 300, параграф 2, първа алинея, второ изречение и член 300, параграф 3, първа алинея от него,като взе предвид Договора за присъединяване от 2003 г., и по-специално член 2, параграф 3 от него,като взе предвид Акта за присъединяване от 2003 г., и по-специално член 6, параграф 2 от него,като взе предвид предложението на Комисията,като взе предвид становището на Европейския парламент [1],като има предвид, че:(1) След оправомощаването на Комисията на 23 февруари 2004 г. приключиха водените преговори с Република Сан Марино по повод Протокола към Споразумението за сътрудничество и митнически съюз между Европейската икономическа общност и Република Сан Марино относно участието, като договарящи се страни, на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република след тяхното присъединяване към Европейския съюз.(2) Съгласно член 6, параграф 2 от Акта за присъединяване от 2003 г. Комисията внесе в Съвета проект за протокол.(3) Протоколът следва да бъде сключен,РЕШИ:Член 1Протоколът към Споразумението за сътрудничество и митнически съюз между Европейската икономическа общност и Република Сан Марино относно участието, като договарящи се страни, на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република след тяхното присъединяване към Европейския съюз, е одобрен от името на Европейската общност и от нейните държави-членки.Текстът на споразумението е приложен към настоящото решение.Член 2Председателят на Съвета е оправомощен да посочи лице/лица, упълномощено/и да подпише/подпишат протокола от името на Общността и нейните държави-членки.Член 3Председателят на Съвета предоставя от името на Общността и на нейните държави-членки предвидените в член 3 от протокола инструменти за одобрение.Съставено в Брюксел на 18 януари 2005 година.За СъветаПредседателJ.-C. Juncker[1] Становище от 14 декември 2004 г. (все още непубликувано в Официален вестник).--------------------------------------------------


title: Решение на Комисията от 1 август 2017 година за сключване на измененията на протоколи 1 и 2 към Споразумението между Френската република, Европейската общност за атомна енергия и Международната агенция за атомна енергия (МААЕ) за прилагането на гаранции във връзка с Договора за забрана на ядрените оръжия в Латинска Америка и Карибите

text:
               2.8.2017

               BG

               Официален вестник на Европейския съюз

               C 251/2

         РЕШЕНИЕ НА КОМИСИЯТА
   от 1 август 2017 година
   за сключване на измененията на протоколи 1 и 2 към Споразумението между Френската република, Европейската общност за атомна енергия и Международната агенция за атомна енергия (МААЕ) за прилагането на гаранции във връзка с Договора за забрана на ядрените оръжия в Латинска Америка и Карибите
   (2017/C 251/02)
   ЕВРОПЕЙСКАТА КОМИСИЯ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид одобрението от Съвета,
   като има предвид, че:

               (1)

               Следва да бъдат сключени измененията на протоколи 1 и 2 към Споразумението между Френската република, Европейската общност за атомна енергия и Международната агенция за атомна енергия (МААЕ) за прилагането на гаранции във връзка с Договора за забрана на ядрените оръжия в Латинска Америка и Карибите,

         РЕШИ:
   Член 1
   Измененията на протоколи 1 и 2 към Споразумението между Френската република, Европейската общност за атомна енергия и Международната агенция за атомна енергия (МААЕ) за прилагането на гаранции във връзка с Договора за забрана на ядрените оръжия в Латинска Америка и Карибите се одобряват от името на Европейската общност за атомна енергия. Текстът на горепосочените изменения е приложен към настоящото решение.
   Член 2
   Комисарят по въпросите на климата и енергетиката или генералният директор на отговарящата за енергетиката генерална дирекция или посочен от него представител се упълномощава с настоящото да подпише измененията и да предприеме всички необходими стъпки за влизането в сила на тези изменения, които ще бъдат сключени от името на Европейската общност за атомна енергия.

      Съставено в Брюксел на 1 август 2017 година.

            За Комисията

         Miguel ARIAS CAÑETE

            Член на Комисията

      ПРИЛОЖЕНИЕ
      Параграф I от протокол 1 към Споразумението между Френската република, Европейската общност за атомна енергия и Международната агенция за атомна енергия (МААЕ) за прилагането на гаранции във връзка с Договора за забрана на ядрените оръжия в Латинска Америка и Карибите (по-долу „Споразумението за гаранциите“) се изменя, както следва:

                  „I.

                              (А)

                              Когато

                                          (1)

                                          при използване на ядрени технологии за мирни цели френските територии, обхванати от протокол I, имат ядрен материал в количества, които надвишават ограниченията, посочени за типа на въпросния материал в член 35 от Споразумението между Франция, Общността и Агенцията за прилагането на гаранции във връзка с Договора за забрана на ядрените оръжия в Латинска Америка и Карибите (наричано по-долу „споразумението“), или

                                          (2)

                                          бъде взето решение за изграждане или за разрешаване на изграждането на съоръжение, както този термин е дефиниран в раздела относно определенията, във френските територии, обхванати от протокол I,
                                          прилагането на разпоредбите на част II от споразумението временно се прекратява с изключение на членове 31—37, 39, 47, 48, 58, 60, 66, 67, 69, 71—75, 81, 83—89, 93 и 94.

                              (Б)

                              Информацията, която следва да се предостави съгласно член 32, букви а) и б) от споразумението, може да бъде консолидирана и подадена в рамките на годишен доклад; по същия начин, ако е приложимо, се представя годишен доклад по отношение на вноса и износа на ядрените материали, описани в член 32, буква в).

                              (В)

                              С цел да се даде възможност за своевременното сключване на допълнителните договорености, предвидени в член 37 от споразумението, Общността:

                                          (1)

                                          уведомява Агенцията достатъчно рано за наличието във френските територии, обхванати от протокол I, на ядрени материали за мирни цели в количества, които надвишават ограниченията, посочени в раздел (А) от него, или

                                          (2)

                                          уведомява Агенцията веднага след вземането на решение за изграждане или за разрешаване на изграждането на съоръжение във френските територии, обхванати от протокол I,
                                          в зависимост от това кое от тези събития настъпи първо. Същевременно, когато е необходимо, между Франция, Общността и Агенцията се договарят процедури за сътрудничество при прилагането на гаранциите, предвидени съгласно споразумението.“

            Параграф I от протокол 2 към Споразумението за гаранциите се изменя, както следва:

                  „I.

                  Когато Общността уведоми Агенцията в съответствие с раздел 1(В) от протокол 1 към настоящото споразумение, че във френските територии, обхванати от протокол I, са налице ядрени материали за мирни цели в количества, които надвишават ограниченията, посочени в раздел 1(А), точка 1 от протокол 1 към настоящото споразумение, или че е било взето решение за изграждане или за разрешаване на изграждането на съоръжение, определено в раздела относно определенията, във френските територии, обхванати от протокол I, както е посочено в раздел 1(А), точка 2 от протокол 1 към настоящото споразумение, в зависимост от това кое от тези събития настъпи първо, Франция, Общността и Агенцията договарят протокол за процедури за сътрудничество при прилагането на гаранциите, предвидени съгласно споразумението. Тези процедури ще допълнят някои разпоредби от споразумението, и по-специално ще определят условията и средствата, в съответствие с които сътрудничеството, посочено по-горе, се осъществява по такъв начин, че да се избегне ненужното дублиране на дейностите в областта на гаранциите. Процедурите се основават, доколкото е възможно, на процедурите, които са в сила към съответния момент съгласно протоколите и допълнителните договорености към други споразумения за гаранциите между държавите — членки на Общността, Общността и Агенцията, включително свързаните с тях специални договорености, одобрени от Общността и Агенцията.“


title: Решение на Европейската централна банка от 18 декември 2003 година за определяне на условията за прехвърляне на дяловете от капитала на Европейската централна банка между националните централни банки и за корекция на внесения капитал (ЕЦБ/2003/20)

text:
Важна правна забележка

|

32003D0020(01)

Официален вестник n° L 009 , 15/01/2004 стр. 0032 - 0035 специално чешко издание глава 10 том 003 стр. 331  - 334 специално испанско издание глава 10 том 003 стр. 331  - 334 специално унгарско издание глава 10 том 003 стр. 331  - 334 специално литвийско издание глава 10 том 003 стр. 331  - 334 LV.ES глава 10 том 003 стр. 331  - 334 MT.ES глава 10 том 003 стр. 331  - 334 PL.ES глава 10 том 003 стр. 331  - 334 SK.ES глава 10 том 003 стр. 331  - 334 специално словенско издание глава 10 том 003 стр. 331  - 334

		20031218Решение на Европейската централна банкаот 18 декември 2003 годиназа определяне на условията за прехвърляне на дяловете от капитала на Европейската централна банка между националните централни банки и за корекция на внесения капитал(ЕЦБ/2003/20)(2004/46/ЕО)УПРАВИТЕЛНИЯТ СЪВЕТЪТ НА ЕВРОПЕЙСКАТА ЦЕНТРАЛНА БАНКАкато има предвид Устава на Европейската система на централните банки и на Европейската централна банка, и по-специално член 28.5 от него,като взе предвид, че:(1) Корекцията на теглата присвоени на националните централни банки (НЦБ) в алгоритъма за записване на капитала на Европейската централна банка (ЕЦБ) (наричани по-нататък съответно, "тегла в капиталовия алгоритъм" и "капиталов алгоритъм"), както са определени в Решение ЕЦБ/2003/17 от 18 декември 2003 г. относно процентното участие на националните централни банки в алгоритъма за записване в капитала на ЕЦБ [1], изисква Управителният съвет да определи условията за прехвърляне на дялове от капитала между националните централни банки, с цел преразпределението на тези дялове да отговаря на извършената корекция.(2) Решение ЕЦБ/2003/18 от 18 декември 2003 г. за мерките необходими за внасянето на капитала на ЕЦБ от участващите национални централни банки [2] определя как и до каква степен НЦБ на държавите-членки, приели еурото (наричани по-нататък участващи НЦБ), следва да внесат капитала на ЕЦБ с оглед на коригирания капиталов алгоритъм. Решение ЕЦБ/2003/19 от 18 декември 2003 г., за мерките необходими за внасянето на капитала на Европейската централна банка от неучастващите национални централни банки [3], определя процента, който НЦБ на държавите-членки, които не са приели еурото (наричани по-нататък неучастващи НЦБ), следва да платят на 1 януари 2004 г. в съответствие с коригирания капиталов алгоритъм.(3) Участващите НЦБ са изплатили своите дялове в записания капитал на ЕЦБ съгласно Решение ЕЦБ/1998/2 [4], а в случая на Bank of Greece според член 2 от Решение ЕЦБ/2000/14 [5] и Решение ЕЦБ/1998/14 [6]. С оглед на този факт член 2 от Решение ЕЦБ/2003/18 постановява, че или участващата НЦБ следва да прехвърли допълнителната сума на ЕЦБ, или ЕЦБ следва да прехвърли обратно сума на участващата НЦБ, според случая, за да се достигнат сумите, определени в таблицата в член 1 по Решение ЕЦБ/2003/18. По същия ред неучастващите НЦБ са изплатили своите дялове в записания капитал на ЕЦБ според изискванията на Решение ЕЦБ/1998/14. С оглед на този факт член 2 от Решение ЕЦБ/2003/19 предвижда, че съответно или неучастващата НЦБ следва да прехвърли допълнителна сума на ЕЦБ или ЕЦБ следва да върне обратно сума на неучастващата НЦБ, за да се достигнат сумите, определени в таблицата по член 1 от Решение ЕЦБ/2003/19,ПРИЕ НАСТОЯЩОТО РЕШЕНИЕ:Член 1Прехвърляне на дялове от капиталаКато се имат предвид делът в капитала на ЕЦБ, който всяка една НЦБ ще е записала на 31 декември 2003 г. и делът в капитала на ЕЦБ, която всяка една НЦБ ще запише от 1 януари 2004 г. в резултат на корекцията на теглата в капиталовия алгоритъм, както е описано в член 2 от Решение ЕЦБ/2003/17, НЦБ следва да прехвърлят помежду си дялове от капитала чрез преводи от и към ЕЦБ, за да гарантират, че преразпределението на дяловете от капитала на 1 януари 2004 г. отговаря на коригираните тегла. За тази цел всяка една НЦБ по силата на този член и без да са необходими допълнителни формалности следва съответно да прехвърли или да получи на 1 януари 2004 г. дела в записания капитал на ЕЦБ, посочен срещу името ѝ в четвъртата колона на таблицата в приложение 1 към настоящото решение, като "+" означава дял от капитала, който ЕЦБ ще прехвърли на НЦБ, а "–" дял от капитала, който НЦБ ще прехвърли на ЕЦБ.Член 2Корекция на внесения капитал1. Като се има предвид размерът в капитала на ЕЦБ, който всякът една НЦБ е платила и размерът в капитала на ЕЦБ, който всяка една НЦБ ще плати на 1 януари 2004 г., както е посочено в член 1 от Решение ЕЦБ/2003/18, съответно за участващите НЦБ и член 1 от Решение ЕЦБ/2003/19 за неучастващите НЦБ, всяка НЦБ на 2 януари 2004 г. следва да прехвърли или да получи нетната сума (в еуро), посочена срещу името ѝ в четвъртата колона на таблицата в приложение II към настоящото решение, като "+" означава размера, който НЦБ прехвърля на ЕЦБ, а "–" сумата, която ЕЦБ ще прехвърли на НЦБ.2. На 2 януари 2004 г. ЕЦБ и НЦБ, които са задължени да прехвърлят сумите по параграф 1, следва независимо една от друга да си прехвърлят лихвите, начислени в периода от 1 януари 2004 г. до 2 януари 2004 г. върху съответните суми дължими от ЕЦБ и НЦБ по параграф 1. Платците и получателите на тези лихва са същите както платците и получателите на сумите, по които лихвите се начисляват.Член 3Общи разпоредби1. Прехвърлянията, описани в член 2, се осъществяват чрез Tрансевропейската автоматизирана система за брутен сетълмент на експресни преводи в реално време (TARGET).2. Всяка лихва начислена съгласно член 2, параграф 2, се изчислява на дневна база, като се използва лихвената конвенция реален брой изминали дни върху 360 дни по лихвен процент равен на пределния лихвен процент, използван от Европейската система на централните банки в последната основна рефинансираща операция.3. ЕЦБ и НЦБ, които са взаимно задължени да извършат прехвърлянията по член 2, своевременно дават необходимите инструкции за надлежно и навременно изпълнение на превода.Член 4Заключителни разпоредби1. Настоящото решение влиза в сила на 19 декември 2003 г.2. Настоящото решение се публикува в Официален вестник на Европейския съюз.Съставено във Франкфурт на Майн на 18 декември 2003 година.За Управителния съвет на ЕЦБJean-Claude Trichet[1] ОВ L 9, 15.1.2004 г., стр. 27.[2] ОВ L 9, 15.1.2004 г., стр. 29.[3] ОВ L 9, 15.1.2004 г., стр. 31.[4] ОВ L 8, 14.1.1999 г., стр. 33.[5] ОВ L 336, 30.12.2000 г., стр. 110.[6] ОВ L 110, 28.4.1999 г., стр. 33.--------------------------------------------------20031218ПРИЛОЖЕНИЕ IЗАПИСАН КАПИТАЛ НА НЦБ(В еуро) |НЦБ | Дял, записан на 31 декември 2003 г. | Дял, записан от 1 януари 2004 г. | Дял, който трябва да бъде прехвърлен |Nationale Bank van België/Banque Nationale de Belgique | 143290000 | 141485000 | –1805000 |Deutsche Bundesbank | 1224675000 | 1170200000 | –54475000 |Bank of Greece | 102820000 | 108070000 | +5250000 |Banco de España | 444675000 | 439005000 | –5670000 |Banque de France | 841685000 | 825875000 | –15810000 |Central Bank and Financial Services Authority of Ireland | 42480000 | 51270000 | +8790000 |Banca d'Italia | 744750000 | 728630000 | –16120000 |Banque centrale du Luxembourg | 7460000 | 8540000 | +1080000 |De Nederlandsche Bank | 213900000 | 221615000 | +7715000 |Oesterreichische Nationalbank | 117970000 | 115095000 | –2875000 |Banco de Portugal | 96160000 | 100645000 | +4485000 |Suomen Pankki | 69850000 | 71490000 | +1640000 |Danmarks Nationalbank | 83545000 | 86080000 | +2535000 |Sveriges Riksbank | 132685000 | 133180000 | +495000 |Bank of England | 734055000 | 798820000 | +64765000 |Общо | 5000000000 | 5000000000 | 0 |--------------------------------------------------20031218ПРИЛОЖЕНИЕ IIВНЕСЕН КАПИТАЛ НА НЦБ(В еуро) |НЦБ | Дял, платен на 31 декември 2003 г. | Дял, платен от 1 януари 2004 г. | Размер на прехвърленото плащане |Nationale Bank van België/Banque Nationale de Belgique | 143290000 | 141485000 | –1805000 |Deutsche Bundesbank | 1224675000 | 1170200000 | –54475000 |Bank of Greece | 102820000 | 108070000 | +5250000 |Banco de España | 444675000 | 439005000 | –5670000 |Banque de France | 841685000 | 825875000 | –15810000 |Central Bank and Financial Services Authority of Ireland | 42480000 | 51270000 | +8790000 |Banca d'Italia | 744750000 | 728630000 | –16120000 |Banque centrale du Luxembourg | 7460000 | 8540000 | +1080000 |De Nederlandsche Bank | 213900000 | 221615000 | +7715000 |Oesterreichische Nationalbank | 117970000 | 115095000 | –2875000 |Banco de Portugal | 96160000 | 100645000 | +4485000 |Suomen Pankki | 69850000 | 71490000 | +1640000 |Danmarks Nationalbank | 4177250 | 4304000 | +126750 |Sveriges Riksbank | 6634250 | 6659000 | +24750 |Bank of England | 36702750 | 39941000 | +3238250 |Общо | 4097229250 | 4032824000 | –64405250 |--------------------------------------------------


title: 2014/419/ЕС: Решение на Съвета от 23 юни 2014 година относно позицията, която да бъде приета от Европейския съюз в рамките на Съвместния комитет, създаден по силата на Споразумението между Европейската икономическа общност и Конфедерация Швейцария от 22 юли 1972 г. , във връзка със замяната на Протокол № 3 относно определението на понятието „продукти с произход“ и методите на административно сътрудничество към посоченото споразумение с нов протокол, в който по отношение на правилата за произход се прави препратка към Регионалната конвенция за паневросредиземноморските преференциални правила за произход

text:
               3.7.2014

               BG

               Официален вестник на Европейския съюз

               L 196/4

         РЕШЕНИЕ НА СЪВЕТА
   от 23 юни 2014 година
   относно позицията, която да бъде приета от Европейския съюз в рамките на Съвместния комитет, създаден по силата на Споразумението между Европейската икономическа общност и Конфедерация Швейцария от 22 юли 1972 г., във връзка със замяната на Протокол № 3 относно определението на понятието „продукти с произход“ и методите на административно сътрудничество към посоченото споразумение с нов протокол, в който по отношение на правилата за произход се прави препратка към Регионалната конвенция за паневросредиземноморските преференциални правила за произход

      (2014/419/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Протокол № 3 към Споразумението между Европейската икономическа общност и Конфедерация Швейцария (1) („споразумението“) се отнася до определението на понятието „продукти с произход“ и методите на административно сътрудничество („Протокол № 3“).

               (2)

               В Регионалната конвенция за паневросредиземноморските преференциални правила за произход (2) („конвенцията“) се определят разпоредби относно произхода на стоките, които се търгуват по силата на съответните споразумения, сключени между договарящите страни.

               (3)

               Съюзът и Швейцария подписаха конвенцията на 15 юни 2011 г.

               (4)

               Съюзът и Швейцария депозираха своите документи за приемане при депозитаря на конвенцията съответно на 26 март 2012 г. и на 28 ноември 2011 г. В резултат на това и съгласно член 10, параграф 3 от конвенцията тя влезе в сила за Съюза на 1 май 2012 г., а за Швейцария — на 1 януари 2012 г.

               (5)

               В член 6 от конвенцията се предвижда всяка договаряща страна да вземе подходящи мерки, за да гарантира нейното ефективно прилагане. С оглед на това Съвместният комитет, създаден по силата на споразумението, следва да приеме решение за замяна на Протокол № 3 с нов протокол, в който по отношение на правилата за произход се прави препратка към конвенцията.

               (6)

               Поради това позицията на Съюза в рамките на Съвместния комитет следва да се основава на приложения проект на решение,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде приета от Европейския съюз в рамките на Съвместния комитет, създаден по силата на Споразумението между Европейската икономическа общност и Конфедерация Швейцария, във връзка със замяната на Протокол № 3 относно определението на понятието „продукти с произход“ и методите на административно сътрудничество към посоченото споразумение с нов протокол, в който по отношение на правилата за произход се прави препратка към Регионалната конвенция за паневросредиземноморските преференциални правила за произход, се оснавава на проекта на решение на Съвместния комитет, приложен към настоящото решение.
   Представителите на Съюза в Съвместния комитет могат да одобряват незначителни промени в проекта на решението, без да е необходимо допълнително решение на Съвета.
   Член 2
   Решението на Съвместния комитет се публикува в Официален вестник на Европейския съюз.
   Член 3
   Настоящото решение влиза в сила от датата на приемането му.

      Съставено в Люксембург на 23 юни 2014 година.

            За Съвета

            Председател

         C. ASHTON

      (1)  ОВ L 300, 31.12.1972 г., стр. 189.

      (2)  ОВ L 54, 26.2.2013 г., стр. 4.

      ПРОЕКТ НА
      РЕШЕНИЕ № … НА СЪВМЕСТНИЯ КОМИТЕТ ЕС—ШВЕЙЦАРИЯ
      от
      за изменение на Протокол № 3 относно определението на понятието „продукти с произход“ и методите на административно сътрудничество към Споразумението между Европейската икономическа общност и Конфедерация Швейцария
      СЪВМЕСТНИЯТ КОМИТЕТ,
      като взе предвид подписаното на 22 юли 1972 г. в Брюксел Споразумение между Европейската икономическа общност и Конфедерация Швейцария (1) („споразумението“), и по-специално член 11 от него,
      като взе предвид Протокол № 3 относно определението на понятието „продукти с произход“ и методите на административно сътрудничество („Протокол № 3“) към споразумението,
      като има предвид, че:

                  (1)

                  Член 11 от споразумението се отнася до Протокол № 3, в който се определят правилата за произход и се предвижда кумулация на произход между ЕС, Исландия, Норвегия, Турция, Фарьорските острови, Швейцария (включително Лихтенщайн) и участниците в Барселонския процес (2).

                  (2)

                  В член 39 от Протокол № 3 се посочва, че предвиденият в член 29 от споразумението Съвместен комитет може да реши да измени разпоредбите на посочения протокол.

                  (3)

                  Целта на Регионалната конвенция за паневросредиземноморските преференциални правила за произход (3) („конвенцията“) е да замени протоколите относно правилата за произход, които са в сила между държавите от паневросредиземноморския регион, с единен правен акт.

                  (4)

                  ЕС и Швейцария подписаха конвенцията на 15 юни 2011 г.

                  (5)

                  ЕС и Швейцария депозираха своите документи за приемане при депозитаря на конвенцията съответно на 26 март 2012 г. и на 28 ноември 2011 г. В резултат на това и съгласно член 10, параграф 3 от конвенцията тя влезе в сила за ЕС на 1 май 2012 г., а за Швейцария — на 1 януари 2012 г.

                  (6)

                  Посредством конвенцията участниците в процеса на стабилизиране и асоцииране се включват в паневросредиземноморската зона за кумулация на произход.

                  (7)

                  Когато преходът към конвенцията не се извършва едновременно за всички договарящи страни в зоната на кумулацията, това не бива да води до положение, което е по-неблагоприятно от предишното положение съгласно протокола.

                  (8)

                  Поради това Протокол № 3 към споразумението следва да бъде изменен така, че да съдържа препратка към конвенцията,

            ПРИЕ НАСТОЯЩОТО РЕШЕНИЕ:
      Член 1
      Протокол № 3 относно определението на понятието „продукти с произход“ и методите на административно сътрудничество към споразумението се заменя с текста на приложението към настоящото решение.
      Член 2
      Настоящото решение влиза в сила от датата на приемането му.
      Прилага се от …

         Съставено в

               За Съвместния комитет

               Председател

         (1)  ОВ L 300, 31.12.1972 г., стр. 189.

         (2)  Алжир, Египет, Израел, Йордания, Ливан, Мароко, Палестина, Сирия и Тунис.

         (3)  ОВ L 54, 26.2.2013 г., стр. 4.

         ПРИЛОЖЕНИЕ

            Протокол № 3

            относно определението на понятието „продукти с произход“ и методите на административно сътрудничество

         Член 1
         Приложими правила за произход
         За целите на изпълнението на настоящото споразумение се прилагат допълнение I и съответните разпоредби от допълнение II към Регионалната конвенция за паневросредиземноморските преференциални правила за произход (1) („конвенцията“).
         Всички препратки към „съответното споразумение“ в допълнение I и в съответните разпоредби от допълнение II към Регионалната конвенция за паневросредиземноморските преференциални правила за произход се тълкуват като препратки към настоящото споразумение.
         Член 2
         Уреждане на спорове
         При възникване на спорове във връзка с процедурите за проверка по член 32 от допълнение I към конвенцията, които не могат да бъдат уредени между митническите органи, изискващи проверката, и митническите органи, отговорни за провеждането ѝ, тези спорове се отнасят до Съвместния комитет.
         Във всички случаи уреждането на спорове между вносителя и митническите органи на държавата вносител се извършва съгласно законодателството на тази държава.
         Член 3
         Изменения на протокола
         Съвместният комитет може да реши да измени разпоредбите на настоящия протокол.
         Член 4
         Оттегляне от конвенцията
         1.   Ако ЕС или Швейцария изпрати писмено предизвестие до депозитаря на конвенцията относно намерението си да се оттегли от конвенцията съгласно член 9 от нея, двете страни започват незабавно преговори по правилата за произход за целите на изпълнението на настоящото споразумение.
         2.   До влизането в сила на договорените нови правила за произход приложимите към момента на оттеглянето правила за произход, които се съдържат в допълнение I и, когато е уместно, в съответните разпоредби от допълнение II към конвенцията, продължават да се прилагат към настоящото споразумение. Независимо от това от момента на оттеглянето правилата за произход, които се съдържат в допълнение I и, когато е уместно, в съответните разпоредби от допълнение II към конвенцията, се тълкуват така, че да позволяват двустранна кумулация единствено между ЕС и Швейцария.
         Член 5
         Преходни разпоредби — кумулация
         1.   Независимо от разпоредбите на член 3 от допълнение I към конвенцията правилата относно кумулацията, предвидени в членове 3 и 4 от Протокол № 3 към настоящото споразумение и изменени с Решение № 3/2005 на Съвместния комитет ЕС—Швейцария от 15 декември 2005 г. (2), продължават да се прилагат между ЕС и Швейцария до влизането в сила на конвенцията за всички договарящи страни, изброени в членове 3 и 4 от Протокол № 3 към споразумението.
         2.   Независимо от разпоредбите на член 16, параграф 5 и член 21, параграф 3 от допълнение I към конвенцията, когато кумулацията обхваща само държавите от ЕАСТ, ЕС, Турция, Фарьорските острови и участниците в процеса на стабилизиране и асоцииране, доказателството за произход може да бъде сертификат за движение EUR.1 или декларация за произход.

            (1)  ОВ L 54, 26.2.2013 г., стр. 4.

            (2)  ОВ L 45, 15.2.2006 г., стр. 2.


title: Решение (EC) 2015/894 на Комисията от 10 юни 2015 година за назначаване на член на Европейския статистически консултативен комитет

text:
               11.6.2015

               BG

               Официален вестник на Европейския съюз

               L 146/29

         РЕШЕНИЕ (EC) 2015/894 НА КОМИСИЯТА
   от 10 юни 2015 година
   за назначаване на член на Европейския статистически консултативен комитет
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 234/2008/ЕО на Европейския парламент и на Съвета от 11 март 2008 г. за създаване на Европейски статистически консултативен комитет и за отмяна на Решение 91/116/ЕИО на Съвета (1), и по-специално член 4, параграф 1, буква а) от него,
   като има предвид, че:

               (1)

               Европейският статистически консултативен комитет се състои от 24 членове.

               (2)

               Съгласно предвиденото в член 4, параграф 1 от Решение 234/2008/ЕО 12 членове на Европейския статистически консултативен комитет се назначават от Комисията.

               (3)

               С Решение 2014/С 138/02 на Комисията от 5 май 2014 г. Комисията назначи 8 членове на Европейския статистически консултативен комитет и създаде резервен списък, който да бъде използван в случай на оставки или неочаквано отсъствие на някой от назначените членове.

               (4)

               Тъй като един от назначените с Решение 2014/С 138/02 членове е подал оставка, Комисията следва да назначи нов член на Европейския статистически консултативен комитет от резервния списък за срок, който изтича в деня на приключване на мандата на назначените с Решение 2014/С 138/02 членове.

               (5)

               При подбора от резервния списък следва да се наблегне на запазването на баланса между различните групи потребители,

         ПРИЕ НАСТОЯЩОТО РЕШЕНИЕ:
   Член 1
   С настоящото решение г-жа Asta MANNINEN се назначава за член на Европейския статистически консултативен комитет за срок до 8 май 2019 г.
   Член 2
   Настоящото решение влиза в сила на деня след деня на публикуването му в Официален вестник на Европейския съюз.

      Съставено в Брюксел на 10 юни 2015 година.

            За Комисията

            Председател

         Jean-Claude JUNCKER

      (1)  ОВ L 73, 15.3.2008 г., стр. 13.


title: 2014/723/ЕС: Решение на Европейската централна банка от 17 септември 2014 година относно прилагането на разделение между функцията, свързана с паричната политика, и надзорната функция на Европейската централна банка (ЕЦБ/2014/39)

text:
               18.10.2014

               BG

               Официален вестник на Европейския съюз

               L 300/57

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 17 септември 2014 година
   относно прилагането на разделение между функцията, свързана с паричната политика, и надзорната функция на Европейската централна банка

      (ЕЦБ/2014/39)

      (2014/723/ЕС)

   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 25, параграфи 1, 2 и 3 от него,
   като има предвид, че:

               (1)

               С Регламент (ЕС) № 1024/2013 (наричан по-долу „Регламентът за ЕНМ“) се създава единен надзорен механизъм (ЕНМ), който се състои от Европейската централна банка (ЕЦБ) и националните компетентни органи (НКО) на участващите държави членки.

               (2)

               В член 25, параграф 2 от Регламента за ЕНМ от ЕЦБ се изисква да изпълнява надзорните си задачи отделно от и без да се засягат задачите, свързани с паричната политика, и другите задачи. Надзорните задачи на ЕЦБ не следва нито да възпрепятстват задачите ѝ, свързани с паричната политика, нито да се определят от тях. Освен това тези надзорни задачи не следва да възпрепятстват задачите на ЕЦБ във връзка с Европейския съвет за системен риск (ЕССР) или други задачи. От ЕЦБ се изисква да докладва пред Европейския парламент и пред Съвета относно това как е изпълнила тази разпоредба. Надзорните задачи на ЕЦБ не могат да изменят текущия мониторинг на платежоспособността на контрагентите по операциите на паричната ѝ политика. Освен това персоналът, който участва в изпълнението на надзорни задачи, следва да бъде организационно отделен от персонала, който участва в изпълнението на други задачи, възложени на ЕЦБ, и спрямо него следва да се прилагат отделни механизми за йерархична подчиненост.

               (3)

               В член 25, параграф 3 от Регламента за ЕНМ от ЕЦБ се изисква, за целите на член 25, параграфи 1 и 2, да приема и публикува всички необходими вътрешни правила, включително правила относно професионалната тайна и обмена на информация между двете функционални области.

               (4)

               В член 25, параграф 4 от Регламента за ЕНМ от ЕЦБ се изисква да гарантира, че работата на Управителния съвет по отношение на функцията, свързана с паричната политика, и надзорната функция е строго разграничена. Това разграничение включва строгото разделяне на заседанията и на дневния ред.

               (5)

               За да се гарантира разделението между задачите, свързани с паричната политика, и надзорните задачи, в член 25, параграф 5 от Регламента за ЕНМ от ЕЦБ се изисква да създаде група за посредничество, която съдейства за преодоляване на различията в становищата, изразени от компетентните органи на съответните участващи държави членки във връзка с възражение на Управителния съвет срещу проект за решение на Надзорния съвет. Тя включва по един представител от всяка участваща държава членка, който се избира от държавата членка сред членовете на Управителния съвет и Надзорния съвет. Групата взема решенията си с обикновено мнозинство, като всеки член има един глас. ЕЦБ е длъжна да приеме и публикува регламент, с който се създава групата за посредничество и се установява процедурният ѝ правилник. В този контекст ЕЦБ прие Регламент (ЕС) № 673/2014 на Европейската централна банка (ЕЦБ/2014/26) (2).

               (6)

               Процедурният правилник на ЕЦБ беше изменен (3) с оглед на това вътрешната организация на ЕЦБ и органите ѝ за вземане на решения да бъдат приведени в съответствие с новите изисквания, произтичащи от Регламента за ЕНМ, и за да се поясни взаимодействието между органите, участващи в процеса на подготовка и приемане на надзорни решения.

               (7)

               Приемането на решения на Управителния съвет по въпроси, свързани с Регламента за ЕНМ, е подробно уредено в членове 13ж—13й от Процедурния правилник на ЕЦБ. По-конкретно член 13ж урежда приемането на решения за целите на изпълнението на задачите, посочени в член 4 от Регламента за ЕНМ, а член 13з урежда приемането на решения за целите на изпълнението на задачите, посочени в член 5 от Регламента за ЕНМ, като се прилагат изискванията, закрепени в член 26, параграф 8 от Регламента за ЕНМ.

               (8)

               В член 13к от Процедурния правилник на ЕЦБ е предвидено, че ЕЦБ трябва да изпълнява надзорните си задачи отделно от и без да се засягат задачите ѝ, свързани с паричната политика, и другите задачи. В това отношение от ЕЦБ се изисква да вземе всички необходими мерки, за да гарантира разделението между функцията ѝ, свързана с паричната политика, и надзорната ѝ функция. Същевременно разделението между функцията, свързана с паричната политика, и надзорната функция не следва да изключва обмена между тези две функционални области на информацията, необходима за изпълнението на задачите на ЕЦБ и на Европейската система на централните банки (ЕСЦБ).

               (9)

               В член 13л от Процедурния правилник на ЕЦБ е предвидено, че заседанията на Управителния съвет, отнасящи се до надзорните задачи, се провеждат отделно от редовните заседания на Управителния съвет и имат отделен дневен ред.

               (10)

               Съгласно член 13м от Процедурния правилник на ЕЦБ относно вътрешната структура на ЕЦБ във връзка с надзорните задачи компетенциите на Изпълнителния съвет по отношение на вътрешната структура на ЕЦБ и персонала ѝ включват надзорните задачи. Изпълнителният съвет се консултира с председателя и заместник-председателя на Надзорния съвет относно тази вътрешна структура. След съгласуване с Изпълнителния съвет, Надзорният съвет може да създава и закрива подструктури с временен характер, като работни или оперативни групи. Те подпомагат работата, свързана с надзорните задачи, и се отчитат пред Надзорния съвет. В член 13м е предвидено и назначаването на секретар на Надзорния съвет и на Ръководния комитет от председателя на ЕЦБ след консултация с председателя на Надзорния съвет. Секретарят си сътрудничи със секретаря на Управителния съвет при подготовката на заседанията на Управителния съвет, отнасящи се до надзорните задачи, и отговаря за воденето на протоколите от тези заседания.

               (11)

               В съображение 66 от Регламента за ЕНМ е посочено, че организационното разделение на персонала следва да се отнася до всички услуги, необходими за целите на независимата парична политика, и следва да гарантира, че осъществяването на надзорните задачи е напълно подчинено на демократичната отчетност и надзора, предвидени в Регламента за ЕНМ. Персоналът, който участва в изпълнението на надзорни задачи, следва да се отчита пред председателя на Надзорния съвет. В рамките на тази уредба, с цел да изпълни изискванията на член 25, параграф 2 от Регламента за ЕНМ (4), ЕЦБ създаде структура от четири генерални дирекции за изпълнението на надзорните задачи и секретариат на Надзорния съвет, функционално подчинени на председателя и заместник-председателя на Надзорния съвет. Освен това ЕЦБ определи няколко структурни звена, които подпомагат под формата на споделени услуги както функцията на ЕЦБ, свързана с паричната политика, така и надзорната ѝ функция, при условие че това подпомагане няма да доведе до конфликт на интереси между надзорните цели на ЕЦБ и целите ѝ, свързани с паричната политика. В рамките на няколко структурни звена, които ползват „споделени услуги“, са създадени отдели, които се занимават с надзорни задачи.

               (12)

               В член 37 от Устава на Европейската система на централните банки и на Европейската централна банка е уредено задължението за пазене на професионална тайна за членовете на органите за вземане на решения и за персонала на ЕЦБ и на националните централни банки. В съображение 74 от Регламента за ЕНМ е посочено, че Надзорният съвет, Ръководният комитет и персоналът на ЕЦБ, изпълняващ надзорни задължения, следва да изпълнят подходящи изисквания за запазване на професионална тайна. В член 27 от Регламента за ЕНМ приложното поле на задължението за пазене на професионална тайна се разширява до членовете на Надзорния съвет и до командирования от участващите държави членки персонал, който изпълнява надзорни задължения.

               (13)

               Обменът на информация между функцията на ЕЦБ, свързана с паричната политика, и надзорната ѝ функция следва да бъде организиран при строго спазване на ограниченията, установени от правото на Съюза (5), като се вземе предвид принципът на разделение. Ще се прилагат задълженията за защита на поверителна информация, предвидени в приложимото законодателство, като Регламент (ЕО) № 2533/98 на Съвета (6) относно събирането на статистическа информация и разпоредбите на Директива 2013/36/ЕС на Европейския парламент и на Съвета (7), които се отнасят до обмена на надзорна информация. При спазване на условията, предвидени в настоящото решение, принципът на разделение се прилага спрямо обмена на поверителна информация както от функцията на ЕЦБ, свързана с паричната политика, към надзорната ѝ функция, така и спрямо обмена на информация от надзорната ѝ функция към функцията ѝ, свързана с паричната политика.

               (14)

               Съгласно съображение 65 от Регламента за ЕНМ, ЕЦБ отговаря за осъществяването на функцията, свързана с паричната политика, с оглед на поддържането на ценова стабилност в съответствие с член 127, параграф 1 от Договора за функционирането на Европейския съюз (ДФЕС). С упражняването на надзорните ѝ задачи се цели да се защитят сигурността и стабилността на кредитните институции и стабилността на финансовата система. Поради това тези задачи следва да бъдат напълно отделени от функцията, свързана с паричната политика, за да се избегне конфликт на интереси и да се гарантира, че всяка една от тези функции по политиката се осъществява в съответствие със специфичните за нея цели. Същевременно ефективното разделение между функцията, свързана с паричната политика, и надзорната функция не следва да възпрепятства използването, където е възможно и желателно, на всички очаквани предимства от съчетаването на тези две функции по политиката в една институция, включително черпенето от широкия експертен опит на ЕЦБ в областта на макроикономиката и финансовата стабилност и намаляването на двойната работа при събирането на информация. Следователно е необходимо да се предвидят механизми, които да позволят адекватен поток от данни и друга поверителна информация между двете функции по политиката,

         ПРИЕ НАСТОЯЩОТО РЕШЕНИЕ:
   Член 1
   Обхват и цели
   1.   В настоящото решение се уреждат правилата, съобразени с изискването за разделянето на функцията на ЕЦБ, свързана с паричната политика, от надзорната ѝ функция (заедно наричани „функции по политиката“), по-конкретно по отношение на професионалната тайна и обмена на информация между двете функции по политиката.
   2.   ЕЦБ изпълнява надзорните си задачи отделно от и без да се засягат задачите, свързани с паричната политика, и другите задачи. Надзорните задачите на ЕЦБ нито възпрепятстват задачите ѝ, свързани с паричната политика, нито се определят от тях. Надзорните задачи на ЕЦБ не възпрепятстват изпълнението на задачите ѝ, свързани с ЕССР, или изпълнението на други задачи. Надзорните задачи на ЕЦБ и текущият мониторинг на финансовата стабилност и платежоспособността на контрагентите по операциите на паричната политика на Евросистемата се формулират по начин, който не води до изопачаването на окончателността на която и да е от тези функции.
   3.   ЕЦБ гарантира, че работата на Управителния съвет по отношение на функцията, свързана с паричната политика, и по отношение на надзорната функция е строго разграничена. Това разграничение включва строгото разделяне на заседанията и на дневния ред.
   Член 2
   Определения
   За целите на настоящото решение:

               1)

               „поверителна информация“ означава информация, класифицирана като „ECB-CONFIDENTIAL“ или „ECB-SECRET“ съгласно режима на ЕЦБ за поверителност; друга поверителна информация, включително информацията, обхваната от правилата за защита на личните данни или от задължението за пазене на професионална тайна, създадена в ЕЦБ или изпратена ѝ от други органи или физически лица; всякаква поверителна информация, която попада в обхвата на правилата за професионална тайна по Директива 2013/36/ЕС; както и поверителна статистическа информация по смисъла на Регламент (ЕО) № 2533/98;

               2)

               „необходимост да се знае“ означава необходимостта да се разполага с достъп до поверителна информация, необходима за изпълнението на законово определена функция или задача на ЕЦБ, която в случай на информация, обозначена като „ECB-CONFIDENTIAL“, е с достатъчен обхват, за да позволи на персонала да осъществява достъп до информация, относима към неговитезадачи, и да поема задачите на колеги с минимално забавяне;

               3)

               „необработени данни“ означава данни, предадени от отчетните единици след статистическа обработка и валидиране, или данни, генерирани от ЕЦБ при изпълнението на функциите ѝ;

               4)

               „режим на ЕЦБ за поверителност“ означава режимът на ЕЦБ, според който се определя как да се класифицира, третира и защитава поверителната информация на ЕЦБ.

         Член 3
   Организационно разделение
   1.   ЕЦБ поддържа самостоятелни процедури за вземане на решения за надзорната си функция и за функцията си, свързана с паричната политика.
   2.   Всички работни звена на ЕЦБ се ръководят от Изпълнителния съвет. Компетенциите на Изпълнителния съвет по отношение на вътрешната структура на ЕЦБ и на персонала на ЕЦБ включват надзорните задачи. Изпълнителният съвет се консултира с председателя и заместник-председателя на Надзорния съвет относно тази вътрешна структура.
   3.   Персоналът на ЕЦБ, който участва в изпълнението на надзорни задачи, следва да бъде организационно отделен от персонала, който участва в изпълнението на други задачи, възложени на ЕЦБ. Като се има предвид изключението по параграф 4, персоналът, който участва в изпълнението на надзорни задачи, е подчинен на Изпълнителния съвет по отношение на въпросите от организационно и административно естество и по въпросите, свързани с човешките ресурси, но е функционално подчинен на председателя и заместник-председателя на Надзорния съвет.
   4.   ЕЦБ може да създаде споделени услуги, които подпомагат както функцията, свързана с паричната политика, така и надзорната функция на ЕЦБ, за да се гарантира, че тези спомагателни функции не се дублират, като по този начин се гарантира ефикасното и ефективно предоставяне на услуги. Член 6 не се прилага за тези услуги по отношение на обмена на информация между тях и съответната функция по политиката.
   Член 4
   Професионална тайна
   1.   От членовете на Надзорния съвет, на Ръководния комитет и на подструктурите, създадени от Надзорния съвет, от персонала на ЕЦБ и от командирования от участващите държави членки персонал, който изпълнява надзорни задължения, се изисква да не разкриват информация, която е обхваната от задължението за пазене на професионална тайна, дори след като са престанали да изпълняват задълженията си.
   2.   Спрямо лицата, получили достъп до данни, за които въз основа на законодателството на Съюза съществува задължение за пазене на тайна, се прилагат разпоредбите на това законодателство.
   3.   Посредством разпоредби в съответните договори ЕЦБ прилага равностойни изисквания за пазене на професионална тайна спрямо физическите лица, които предоставят, пряко или непряко, постоянно или понякога, услуги, свързани с изпълнението на надзорни задължения.
   4.   Правилата за професионална тайна по Директива 2013/36/ЕС се прилагат спрямо лицата, посочени в параграфи 1—3. Поверителната информация, която такива лица получават в хода на изпълнението на служебните си задължения, може да се разкрива единствено в съкратена или обобщена форма по начин, който не позволява да се идентифицират отделните кредитни институции, като с това не се засягат случаите, попадащи в приложното поле на наказателното право.
   5.   Независимо от това, когато дадена кредитна институция е обявена в несъстоятелност или е в производство по принудителна ликвидация, поверителната информация, която не се отнася до трети страни, участващи в усилията за оздравяване на тази кредитна институция, може да се разкрива в производства по граждански или търговски дела.
   6.   Разпоредбите на настоящия член не възпрепятстват надзорната функция на ЕЦБ да обменя информация с други органи на Съюза или с националните органи в съответствие с приложимото право на Съюза. За информацията, която е обменена по този начин, се прилагат параграфи 1—5.
   7.   Режимът на ЕЦБ за поверителност се прилага спрямо членовете на Надзорния съвет на ЕЦБ, персонала на ЕЦБ и командирования от участващите държави членки персонал, който изпълнява надзорни задължения, дори след като са престанали да изпълняват задълженията си.
   Член 5
   Общи принципи за достъп до информация между функциите по политиката и класифициране
   1.   Независимо от разпоредбите на член 4 между функциите по политиката може да се обменя информация, при условие че това е позволено от приложимото право на Съюза.
   2.   С изключение на необработените данни, информацията се класифицира от тази функция по политиката на ЕЦБ, която притежава информацията, в съответствие с режима на ЕЦБ за поверителност. Необработените данни се класифицират отделно. Обменът на поверителна информация между двете функции по политиката се регулира от управленски и процедурни правила, съставени за тази цели, и от изискването за „необходимост да се знае“, наличието на което се доказва от функцията по политиката на ЕЦБ, отправяща искането.
   3.   Освен ако е предвидено друго в настоящото решение, правилата за достъпа на надзорната функция или на функцията, свързана с паричната политика, до поверителна информация от съответната друга функция по политиката се определят от тази функция по политиката на ЕЦБ, на която принадлежи информацията, в съответствие с режима на ЕЦБ за поверителност. В случай на спор между двете функции по политиката на ЕЦБ по отношение на достъпа до поверителна информация, достъпът до поверителната информация се определя от Изпълнителния съвет в съответствие с принципа на разделение. Осигурява се последователност на решенията относно правото на достъп и подходящо протоколиране на тези решения.
   Член 6
   Обмен на поверителна информация между функциите по политиката
   1.   При поискване и след като получат одобрението на Изпълнителния съвет, функциите по политиката на ЕЦБ разкриват на другата съответна функция поверителна информация под формата на неанонимизирани данни от общото отчитане (COREP) и от финансовото отчитане (FINREP) (8), както и други необработени данни въз основа на „необходимостта да се знае“, освен ако в правото на Съюза е предвидено друго. При поискване надзорната функция на ЕЦБ разкрива на функцията на ЕЦБ, свързана с паричната политика, поверителна информация под формата на анонимизирани COREP данни и FINREP данни въз основа на „необходимостта да се знае“, освен ако в правото на Съюза е предвидено друго.
   2.   Функциите по политиката на ЕЦБ не разкриват на другата съответна функция по политиката поверителна информация, съдържаща оценки или препоръки в областта на политиката, освен ако е налице искане въз основа на „необходимостта да се знае“, като се осигури упражняването на всяка функция по политиката в съответствие с приложимите цели, и ако Изпълнителният съвет изрично е разрешил това разкриване.
   При постъпило искане въз основа на „необходимостта да се знае“ и като се осигури упражняването на всяка функция по политиката в съответствие с приложимите цели, функциите по политиката на ЕЦБ могат да разкриват на другата съответна функция по политика поверителна обобщена информация, която не съдържа информация за отделни банки, нито чувствителна от гледна точка на политиката информация, свързана с подготовката на решения.
   3.   Анализът на поверителната информация, получена по настоящия член, се извършва самостоятелно от получаващата информацията функция по политиката в съответствие с целта ѝ. Всяко последващо решение се взема единствено въз основа на него.
   Член 7
   Обмен на поверителна информация, съдържаща лични данни
   Обменът на информация, съдържаща лични данни, се урежда от приложимото право на Съюза в областта на защитата на физическите лица при обработването на лични данни и в областта на свободното движение на тези данни.
   Член 8
   Обмен на поверителна информация в извънредни ситуации
   Независимо от разпоредбите на член 6 при извънредна ситуация по смисъла на член 114 от Директива 2013/36/ЕС функциите по политиката на ЕЦБ предоставят незабавно поверителна информация на другата съответна функция по политиката на ЕЦБ, ако тази информация е от значение за изпълнението на задачите ѝ по отношение на конкретната извънредна ситуация.
   Член 9
   Заключителна разпоредба
   Настоящото решение влиза в сила в деня на публикуването му в Официален вестник на Европейския съюз.

      Съставено във Франкфурт на Майн на 17 септември 2014 година.

            Председател на ЕЦБ

         Mario DRAGHI

      (1)  ОВ L 287, 29.10.2013 г., стр. 63.

      (2)  Регламент (ЕС) № 673/2014 на Европейската централна банка от 2 юни 2014 г. относно създаването на Група за посредничество и установяването на процедурния ѝ правилник (ЕЦБ/2014/26) (ОВ L 179, 19.6.2014 г., стр. 72).

      (3)  Решение ЕЦБ/2014/1 от 22 януари 2014 г. за изменение на Решение ЕЦБ/2004/2 за приемане на Процедурния правилник на Европейската централна банка (ОВ L 95, 29.3.2014 г., стр. 56).

      (4)  Вж. също съображение О от Междуинституционалното споразумение между Европейския парламент и Европейската централна банка относно практическите условия и ред за упражняването на демократичната отчетност и надзора над изпълнението на задачите, възложени на ЕЦБ в рамките на единния надзорен механизъм (2013/694/ЕС) (ОВ L 320, 30.11.2013 г., стр. 1); и съображение Ж от Меморандума за разбирателство между Съвета на Европейския съюз и Европейската централната банка относно сътрудничеството по процедурите, свързани с единния надзорен механизъм (ЕНМ).

      (5)  Вж. съображение З от Междуинституционалното споразумение. Съгласно съображение 74 от Регламента за ЕНМ изискванията спрямо обмена на информация с персонала, който не участва в надзорната дейност, не следва да възпрепятстват ЕЦБ да обменя информация в рамките на ограниченията и при условията, определени в съответните законодателни актове на Съюза, включително с Комисията за целите на изпълнението на нейните задачи по членове 107 и 108 от ДФЕС и съгласно правото на Съюза в областта на засиленото икономическо и бюджетно наблюдение.

      (6)  Регламент (ЕО) № 2533/98 на Съвета от 23 ноември 1998 г. относно събирането на статистическа информация от Европейската централна банка (ОВ L 318, 27.11.1998 г., стр. 8).

      (7)  Директива 2013/36/ЕС на Европейския парламент и на Съвета от 26 юни 2013 г. относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО (ОВ L 176, 27.6.2013 г., стр. 338).

      (8)  Вж. Регламент за изпълнение (ЕС) № 680/2014 на Комисията от 16 април 2014 г. за установяване на технически стандарти за изпълнение по отношение на надзорната отчетност на институциите съгласно Регламент (ЕС) № 575/2013 на Европейския парламент и на Съвета (ОВ L 191, 28.6.2014 г., стр. 1).

      ПРИЛОЖЕНИЕ
      ИЗВАДКА ОТ РЕЖИМА НА ЕЦБ ЗА ПОВЕРИТЕЛНОСТ
      За всеки документ, създаден от ЕЦБ, трябва да се определи една от петте класификации за сигурност по-долу.
      Документите, получени от лица извън ЕЦБ, се третират в съответствие с обозначението за класификация върху документа. Ако на документа няма обозначение за класификация или получателят прецени, че обозначената класификация е прекалено ниска, документът трябва да бъде обозначен наново с подходящото ниво според класификацията на ЕЦБ, което се обозначава ясно поне на първата страница. Класификацията следва да се обозначи като по-ниска само с писменото разрешение на организацията, от която произхожда документът.
      Петте класификации за сигурност на ЕЦБ със съответните им права на достъп са описани по-долу.

                  ECB-SECRET

                  :

                  Достъпът в рамките на ЕЦБ е ограничен до лицата със строга „необходимост да знаят“ и се одобрява от служител на ЕЦБ, заемащ висша ръководна длъжност в структурното звено, от което произхожда документът, или от по-висшестоящ от него служител.

                  ECB-CONFIDENTIAL

                  :

                  Достъпът в рамките на ЕЦБ е ограничен до лицата с „необходимост да знаят“ с достатъчен обхват, за да се позволи на персонала да осъществява достъп до информация, относима към неговите задачи, и да поема задачите на колеги с минимално забавяне.

                  ECB-RESTRICTED

                  :

                  Може да се предостави достъп на персонал на ЕЦБ и ако е целесъобразно — на персонала на ЕСЦБ с легитимен интерес.

                  ECB-UNRESTRICTED

                  :

                  Може да се предостави достъп на целия персонал на ЕЦБ и ако е целесъобразно — на персонала на ЕСЦБ с легитимен интерес.

                  ECB-PUBLIC

                  :

                  С разрешение да се предостави на обществеността.